
                                                                           RAPORT

       asupra proiectului de Lege pentru modificarea art.23 din Legea nr.115/1999 privind responsabilitatea ministerială, republicată
              În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, în procedură de urgenţă,  cu proiectul de Lege pentru modificarea art.23 din Legea nr.115/1999 privind responsabilitatea ministerială, republicată,  trimis cu adresa nr.PL.x.910 din  19 decembrie 2007,  înregistrat cu nr. 31/ 1399  din 20 decembrie 2007.
                    Senatul, în calitate de primă Cameră  sesizată, a adoptat proiectul de lege în şedinţa din 12 decembrie 2007 .
Potrivit prevederilor art. 75 din Constituţia României, republicată şi ale art. 92 alin. (9)  din Regulamentul Camerei Deputaţilor, republicat, Camera  Deputaţilor este  Cameră decizională. 
   Consiliul Legislativ  a avizat favorabil, cu observaţii şi propunerii iniţiativa legislativă, conform avizului nr.1160/04.09.2007.
    Comisia pentru administraţie publică, amenajarea teritoriului şi echilibru ecologic a avizat favorabil proiectul de lege, în şedinţa din 5 februarie  2008,  cu avizul nr.26/ 2146 din 5 februarie 2008.

    Proiectul de lege  supus dezbaterii are ca obiect de reglementare  modificarea art.23 din Legea nr.115/1999 privind responsabilitatea ministerială, republicată, în sensul punerii de acord a prevederilor acestuia cu  Legea fundamentală, avându-se în vedere Decizia Curţii Constituţionale nr.665/2007, prin care a  fost admisă excepţia de neconstituţionalitate a dispoziţiilor art.23 alin.(2) şi (3).
   În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată în  şedinţa din  4 martie 2008. La lucrările Comisiei a luat parte, în calitate de invitat, doamna Nicoleta Bosoc director  la Ministerul Justiţiei.
   Din numărul total de 28 membri ai Comisiei juridice, de disciplină şi imunităţi au participat la şedinţă 15 deputaţi.
                    În urma dezbaterii, membrii Comisiei au hotărât, cu majoritate  de voturi ( 2 voturi împotrivă), să propună plenului Camerei Deputaţilor adoptarea proiectului de Lege pentru modificarea art.23 din  Legea nr.115/1999 privind responsabilitatea ministerială, republicată,  cu amendamente admise astfel cum sunt redate în Anexa la prezentul Raport.
.                 În raport de obiectul şi conţinutul său, proiectul de lege  face parte din categoria legilor organice.
                            VICEPREŞEDINTE,                                              SECRETAR,
                             Florin IORDACHE                                              George BĂEŞU
Consilier 
Dr. Corneliu Manda
ANEXA la proiectul de Lege pentru modificarea art.23 din  Legea nr.115/1999 privind responsabilitatea ministerială, republicată,                                       
                                                    AMENDAMENTE ADMISE:

	Nr. crt.
	Text  Senat

	Text  propus   de Comisie  (autorul amendamentului)
	Motivare

	1.
	                  LEGE

pentru  modificarea art.23 din  Legea nr.115/1999 privind responsabilitatea ministerială, republicată.

	                         LEGE

pentru modificarea   Legii nr.115/1999 privind responsabilitatea ministerială 

  Autor: Comisia  juridică

	Pentru respectarea normelor de tehnică legislativă

	2.
	Articolul unic –  Art.23 din  Legea  nr.115/1999 privind responsabilitatea  ministerială, republicată în Monitorul Oficial al României, Partea I, nr.200 din 23 martie 2007, cu modificările ulterioare, se modifică după cum urmează:
	Articolul unic – Legea  nr.115/1999 privind responsabilitatea ministerială, republicată în Monitorul Oficial al României, Partea I, nr.200 din 23 martie 2007, cu modificările ulterioare se  modifică   după cum urmează:
 Autor: Comisia  juridică.
	    Idem

	3
	.........................................

	1. Articolului 16  va avea următorul cuprins: 

„Art.16 – (1 ) Dacă membrul Guvernului pentru care Preşedintele României a cerut urmărirea penală este şi deputat sau senator, ministrul justiţiei sau după caz, primul ministru va solicita Camerei competente să declanşeze procedura de adoptare a cererii de începere a urmării penale. Dispoziţiile art.13-15 se aplică în mod corespunzător.

  (2) În situaţia în care cel în cauză este ministrul justiţiei, cererea se adresează primului –ministru.” 

Autor : deputat  Eugen Nicolicea
	Alineatul 1 al art.16 din Legea nr.115/1999, astfel cum a fost modificat de OUG nr.95/2007, îngrădea dreptul Preşedintelui de a cere urmărirea penală a unui membru al Guvernului şi  declarate neconstituţionale prin Decizia Curţii Constituţionale nr.1133/2007. 

 Alineatele 2,4,5 şi 6 sunt, de asemenea, declarate  neconstituţionale  prin Decizia Curţii Constituţionale nr.1133/2007, fiind în strânsă legătură cu dispoziţiile alin.1. De aceea se impune să se menţină alin.7 şi 8 din forma iniţială a legii, anterior modificării prin OUG nr.95/2007 pentru următoarele considerente:
Alineatele 7 şi 8  a articolului 16 din Legea nr.115/1999, în forma anterioară  sunt în perfectă concordanţă cu dispoziţiile art.15 din lege, articol asupra căruia Curtea Constituţională s-a pronunţat printr-o Decizie de respingere a sesizării de neconstituţionalitate

	4.
	1. Alineatul (2)  va avea următorul cuprins :

 „(2) Urmărirea penală şi judecarea foştilor membri ai Guvernului pentru infracţiunile săvârşite în exerciţiul funcţiei lor, astfel cum acestea sunt prevăzute la art.7-11, se efectuează potrivit normelor de procedură prevăzute de prezenta lege.” 
2. Alineatul (3) se abrogă.

	2. La articolul 23 alineatele (2) şi (3) vor avea următorul cuprins:

 (2) Prevederile de ordin procedural ale prezentei legi privind dreptul de a cere urmărirea penală şi judecarea pentru infracţiunile săvârşite în exerciţiul funcţiei lor se aplică şi foştilor membri ai Guvernului.

(3) Dispoziţiile prezentei legi sunt aplicabile în toate cauzele în care au fost sesizate infracţiuni săvârşite de foştii membri ai Guvernului în exerciţiul funcţiei lor, aflate în faţa organelor de urmărire penală sau a instanţelor de judecată. 
        Autor : deputat Florin Iordache

	Pentru punerea de acord cu prevederile Deciziei Curţii Constituţionale nr.93/1999 şi  Deciziei Curţii Constituţionale nr.665/2007 şi a prevederilor constituţionale prevăzute în art.15 alin.(2), art.16 alin.(1)  şi art.21 alin.(3) şi art.147 alin.(4)

